Na temelju članka 4. stavka 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08 i 61/11 ), članka 33. Statuta Općine Orehovica („Službeni glasnik Međimurske županije“ broj 4/13), članka 32. Uredbe o klasifikaciji radnih mjesta u lokalnoj i područnoj (regionalnoj) samoupravi („Narodne novine“ broj 74/10) , općinski načelnik Općine Orehovica donosi

**PRAVILNIK**

**o unutarnjem redu Jedinstvenog upravnog odjela**

**Općine Orehovica**

**I. OPĆE ODREDBE**

**Članak 1.**

Ovim Pravilnikom uređuje se unutarnje ustrojstvo, nazivi i opisi poslova radnih mjesta, stručni i drugi uvjeti za raspored na radna mjesta, broj izvršitelja, materijalna i druga prava službenika i namještenika i druga pitanja od značaja za rad Jedinstvenog upravnog odjela Općine Orehovica.

**Članak 2.**

Jedinstveni upravni odjel obavlja poslove određene zakonom, Odlukom o ustrojstvu i djelokrugu Jedinstvenog upravnog odjela Općine Orehovica („Službeni glasnik Međimurske županije“ broj 06/98), u daljnjem tekstu: Odluka) i drugim propisima.

**Članak 3.**

Izrazi koji se koriste u ovom Pravilniku za osobe u muškom rodu, uporabljeni su neutralno i odnose se na muške i ženske osobe.

U rješenjima kojima se odlučuje o pravima, obvezama i odgovornostima službenika i namještenika, kao i u potpisu pismena te na uredskim natpisima, naziv službe navodi se u rodu koji odgovara spolu službenika, raspoređenog na odnosno radno mjesto.

**II. USTROJSTVO UPRAVNIH TIJELA OPĆINSKE UPRAVE**

**Članak 4.**

Ovim Pravilnikom uređuje se unutarnji red Jedinstvenog upravnog odjela Općine Orehovica, broj potrebnih zaposlenika, te opis i popis osnovnih poslova i radnih zadataka sa stručnim uvjetima potrebnim za obavljanje tih poslova.

**III. UPRAVLJANJE U SLUŽBI**

**Članak 5.**

Jedinstvenim upravnim odjelom upravlja pročelnik.

Pročelnik organizira i usklađuje rad Jedinstvenog upravnog odjela.

Za zakonitost i učinkovitost rada Jedinstvenog upravnog odjela pročelnik odgovara načelniku.

**Članak 6.**

Službenici i namještenici su obvezni svoje poslove obavljati sukladno zakonu i drugim propisima, općim aktima Općine Orehovica, pravilima struke te uputama pročelnika Jedinstvenog upravnog odjela.

**IV. RASPORED NA RADNA MJESTA**

**Članak 7.**

Službenik i namještenik može biti raspoređen na upražnjeno radno mjesto ako ispunjava opće uvjete za prijam u službu propisane zakonom te posebne uvjete za raspored na radno mjesto propisane zakonom, Uredbom o klasifikaciji radnih mjesta u lokalnoj i područnoj (regionalnoj) samoupravi („Narodne novine“ broj 74/10, u nastavku teksta: Uredba) i ovim Pravilnikom.

Posebni uvjet za raspored na radno mjesto službenika je položen državni stručni ispit. Osoba bez položenoga državnoga stručnog ispita može biti raspoređena pod pretpostavkama propisanima zakonom.

Obveza probnog rada utvrđuje se u skladu sa zakonom.

**Članak 8.**

Postupak raspoređivanja na radno mjesto provodi se u skladu sa zakonom.

Stručnu i administrativnu potporu povjerenstvima za provedbu natječaja za prijam u službu pruža Jedinstveni upravni odjel.

Općinski načelnik utvrđuje plan prijma u službu.

**V. SISTEMATIZACIJA RADNIH MJESTA**

**Članak 9.**

Sastavni dio ovog Pravilnika čini Sistematizacija radnih mjesta u Jedinstvenom upravnom odjelu, koja sadržava popis radnih mjesta, opis radnih mjesta (sadrži elemente propisane Uredbom) i broj izvršitelja na pojedinom radnom mjestu:

**JEDINSTVENI UPRAVNI ODJEL**

|  |  |  |  |  |  |  |
| --- | --- | --- | --- | --- | --- | --- |
| **R.br.** | **Naziv radnog mjesta** | **Kategorija** | **Potkategorija** | **Razina** | **Klasifikacijski rang** | **Broj Izvršitelja** |
| **1.** | **Pročelnik Jedinstvenog upravnog odjela** | **I.** | **Glavni rukovoditelj** | **-** | **1.** | **1** |
| **Potrebno stručno znanje\*** | **Opis poslova radnog mjesta** | | | | **(%)** |
| - magistar struke ili stručni specijalist pravnog ili ekonomskog usmjerenja    - najmanje 5 godina radnog iskustva u struci  - organizacijske sposobnosti i komunikacijske vještine potrebne za uspješno upravljanje  - aktivno poznavanje engleskog jezika u govoru i pismu  - poznavanje rada na PC-u  - državni stručni ispit | 1) Organizira i rukovodi Jedinstvenim upravnim odjelom u skladu sa zakonom i drugim propisima i organizira, brine o izvršavanju i nadzire obavljanje poslova, daje upute za rad zaposlenima i koordinira rad Jedinstvenog upravnog odjela; | | | | 5 |
| 2) Obavlja poslove u svezi pripremanja sjednica općinskog vijeća, poslove stručne pomoći i izrade prijedloga akata i odluka, imovinsko pravne poslove, te organizira izvršenje poslova vezano uz društvene djelatnosti (kultura, sport, školski i predškolski odgoj, socijalna skrb, tehnička kultura), turizam, ugostiteljstvo i informiranje te obavlja i druge poslove po nalogu načelnika i predsjednika Općinskog vijeća. | | | | 10 |
| 3) Brine o zakonitom radu općinskog vijeća; | | | | 5 |
| 4) Provodi izvršenje odluka načelnika i Općinskog vijeća, donosi rješenja u upravnim postupcima iz djelokruga JUO, surađuje sa županijskim uredima po pitanju rješavanja poslova iz svog djelokruga, brine i odgovoran je za arhiviranje odluka i akata, obavlja poslove vezane uz radne odnose zaposlenih u općinskoj upravi. | | | | 5 |
| 5) Prati propise iz nadležnosti Jedinstvenog upravnog odjela, provodi neposredan nadzor nad radom u Jedinstvenom upravnom odjelu; | | | | 5 |
| 6) Donosi rješenja u svim upravnim postupcima iz djelokruga JUO i druge poslove po nalogu načelnika i predsjednika Općinskog vijeća | | | | 5 |
| 7) Prati natječaje na svim razinama za osiguranje dodatnih  namjenskih sredstava za zadovoljenje javnih potreba iz svih  područja te razmatra, priprema, predlaže i provodi  sudjelovanje na istima. Prati i organizira poslove pripreme i  izrade projekata i programa suradnje s EU. Prati i nadzire  namjensko korištenje dobivenih potpora, pomoći, donacija i  sl. te u vezi s istim priprema i izrađuje propisana i  zahtijevana izvješća | | | | 10 |
| 8) Poduzima mjere za utvrđivanje odgovornosti za povrede službene dužnosti, | | | | 5 |
| 9) Osigurava suradnju Jedinstvenog upravnog odjela s tijelima državne uprave, tijelima lokalne i regionalne (područne) samouprave i drugim institucijama; | | | | 5 |
| 10) Poduzima mjere za osiguranje učinkovitosti u radu, brine o stručnom osposobljavanju i usavršavanju djelatnika i o urednom i pravilnom korištenju imovine i sredstava za rad | | | | 5 |
| 11) Koordinira punomoćnika/odvjetnika u sudskim i upravnim postupcima pred drugim tijelima kad ti postupci nisu u nadležnosti drugih upravnih tijela | | | | 5 |
| 12) Obavlja najsloženije protokolarne poslove za načelnika i Vijeće | | | | 5 |
| 13) Obavlja poslove glavnog i odgovornog urednika službenog glasila Općine i poslove urednika službenih web-stranica Općine | | | | 5 |
| 14) Vodi i rješava u upravnom postupku predmete u vezi ostvarivanja prava na pristup informacijama, izrađuje godišnje izvještaje, izrađuje i vodi brigu o katalogu informacija Općine, te druge poslove u skladu s propisima | | | | 5 |
| 15) Brine o odnosima s javnošću, medijskoj pokrivenosti informacijama, priprema izjave za medije, organizira i vodi konferencije za medije | | | | 5 |
| 16) Objavljuje obavijesti i informacije iz svog rada na web stranicama Općine | | | | 5 |
| 17) Obavlja poslove u provedbi FMC i koordinatora za sastavljanje Izjave o fiskalnoj odgovornosti | | | | 5 |
| 18) Obavlja poslove vezane uz dobivanje suglasnosti za zaduživanje i davanje jamstava, kontrolu naplate kao i poslove pripreme dokumentacije za prisilnu i ažurnu naplatu potraživanja općinskih prihoda | | | | 5 |
| *\*Temeljem članka 24. Uredbe o klasifikaciji radnih mjesta u lokalnoj i područnoj (regionalnoj) samoupravi, ako se na javni natječaj ne javi osoba koja ispunjava propisani uvjet stručnog obrazovanja, na radno mjesto pročelnika jedinstvenog upravnog odjela iznimno može biti imenovan sveučilišni prvostupnik struke odnosno stručni prvostupnik struke koji ima najmanje deset godina radnog iskustva na odgovarajućim poslovima i koji ispunjava ostale uvjete za imenovanje.* | | | | | | |
| **R.br.** | **Naziv radnog mjesta** | **Kateg.** | **Potkateg.** | **Razina** | **Klasif. rang** | **Br. Izvrš.** |
| **2.** | **Stručni suradnik za financije i proračun** | **III.** |  |  | **8** | **1** |
| **Potrebno stručno znanje** | **Opis poslova radnog mjesta** | | | | **(%)** |
| - sveučilišni prvostupnik struke ili stručni prvostupnik struke  - najmanje 3 godina radnog iskustva  - poznavanje rada na PC-u  - državni stručni ispit | 1. Vodi financijsko knjigovodstvo i druge financijske evidencije te izrađuje izvješća o njima | | | | 20 |
| 1. Vodi evidenciju obveznika plaćanja komunalne naknade, naknade za uređenje voda, komunalnog doprinosa i ostalih općinskih prihoda te prati plaćanje financijskih obveza | | | | 15 |
| 1. Izrađuje periodična izvješća o izvršenju proračuna prema programima financiranja koje utvrđuje Vijeće | | | | 15 |
| 1. Obavlja obračun plaća, vodi propisane evidencije o zaposlenima, izrađuje porezne i druge propisane evidencije | | | | 20 |
| 1. Vodi blagajničko poslovanje i pripadajuču evidenciju | | | | 10 |
| 1. Prati propise iz nadležnosti Jedinstvenog upravnog odjela koje se odnose na financijsko poslovanje | | | | 10 |
| 1. Vodi evidenciju financijskih dokumenata te obavlja njihovo odlaganje i arhiviranje- bankarskih izvoda, financijskih izvješća drugih institucija, ulaznih i izlaznih računa i dr. | | | | 10 |
| **R.br.** | **Naziv radnog mjesta** | **Kateg.** | **Potkateg.** | **Razina** | **Klasif. rang** | **Br. Izvrš.** |
| **3.** | **Referent za opće i upravne poslove** | **III.** | Referent |  | **11** | **1** |
| **Potrebno stručno znanje** | **Opis poslova radnog mjesta** | | | | **(%)** |
| - srednja stručna sprema   * najmanje 1 godina radnog iskustva * poznavanje rada na PC-u * državni stručni ispit * položen specijalistički program izobrazbe u području javne nabave | 1) Vodi službenu korespondenciju u općim, upravnim poslovim te poslovima Vijeća | | | | 15 |
| 2) Prati propise iz nadležnosti Jedinstvenog upravnog odjela koji se odnose na opće i upravne poslove | | | | 10 |
| 3) Obavlja poslove u svezi pripremanja sjednice Općinskog vijeća | | | | 10 |
| 4) Dostavlja odluke i druge akte na objavu | | | | 5 |
| 5) Upravlja postupkom javne nabave | | | | 20 |
| 6) Obavlja administrativno-tehničke poslove iz nadležnosti općinskog načelnika i pročelnika | | | | 20 |
| 7) Vodi uredsko poslovanje | | | | 10 |
| 8) Obavlja druge upravne i stručne poslove po nalogu pročelnika i općinskog načelnika | | | | 10 |

|  |  |  |  |  |  |  |
| --- | --- | --- | --- | --- | --- | --- |
| **R.br.** | **Naziv radnog mjesta** | **Kateg.** | **Potkateg.** | **Razina** | **Klasif. rang** | **Br. Izvrš.** |
| **4.** | **Referent – komunalni redar i poljočuvar** | **III.** | Referent |  | **12** | **1** |
| **Potrebno stručno znanje** | **Opis poslova radnog mjesta** | | | | **(%)** |
| - srednja stručna sprema  - najmanje jedna godina radnog iskustva na odgovarajućim poslovima  - položen državni stručni ispit  - vozačka dozvola  B kategorije | 1) Nadzire provođenje odluka i drugih akata iz oblasti komunalnog gospodarstva | | | | 30 |
| 2) Naplaćuje mandatne kazne, rješenjem fizičkim i pravnim poslovima naređuje poduzimanje radnji u svrhu održavanja komunalnog reda te poštovanje odredaba Odluke o agrotehničkim mjerama u svrhu zaštite poljoprivrednog zemljišta i predlaže pokretanje prekršajnog postupka | | | | 30 |
| 3) Izrađuje zapisnike o izvršenom očevidu, izvještaje o utvrđenim prekršajima prema vrsti i obavlja druge poslove po nalogu načelnika | | | | 30 |
| 4) Temeljem uočenog stanja predlaže odluke i mjere u cilju unapređenja života stanovnika Općine Orehovica | | | | 10 |

|  |  |  |  |  |  |  |
| --- | --- | --- | --- | --- | --- | --- |
| **R.br.** | **Naziv radnog mjesta** | **Kateg.** | **Potkateg.** | **Razina** | **Klasif. rang** | **Br. Izvrš.** |
| **4.** | **Komunalni radnik** | **IV** | **Potkategorija II. vrste** | **2** | **13** | **1** |
| **Potrebno stručno znanje** | **Opis poslova radnog mjesta** | | | | **(%)** |
| - osnovnoškolsko obrazovanje  - 1 godina radnog iskustva na odgovarajućim poslovima  - vozačka dozvola  B kategorije | 1) Održava određeni dio javnih površina (košnja zelenih površina, uređenje cvjetnih nasada, čišćenje pješačkih staza, autobusnih ugibališta) | | | | 30 |
| 2) Održava zelene površine na saniranim deponijama komunalnog itpada | | | | 30 |
| 3) Čišćenje terena od eventualnih onečišćenja komunalnim otpadom i sl. | | | | 20 |
| 4) Obavlja sitne popravke na objektima u vlasništvu Općine Orehovica | | | | 10 |
| 5) Ostali poslovi prema potrebi | | | | 10 |

**Članak 10.**

Kada je za obavljanje poslova pojedinoga radnog mjesta sistematizirano više izvršitelja, pročelnik Jedinstvenog upravnog odjela raspoređuje obavljanje poslova radnog mjesta među službenicima raspoređenima na odnosno radno mjesto, uzevši u obzir trenutne potrebe i prioritete službe.

**VI. VOĐENJE UPRAVNOG POSTUPKA I RJEŠAVANJE O UPRAVNIM STVARIMA**

**Članak 11.**

U upravnom postupku postupa službenik, u opisu poslova kojeg je vođenje postupka ili rješavanje o upravnim stvarima.

Službenik ovlašten za rješavanje o upravnim stvarima ovlašten je i za vođenje postupka koji prethodi rješavanju upravne stvari.

Ako nadležnost za rješavanje pojedine stvari nije određena zakonom, drugim propisom, ni ovim Pravilnikom, za rješavanje upravne stvari nadležan je pročelnik Jedinstvenog upravnog odjela.

**VII. RADNO VRIJEME I ODNOSI SA STRANKAMA**

**Članak 12.**

Raspored radnog vremena i termine rada sa strankama te druga srodna pitanja određuje načelnik, nakon savjetovanja s pročelnikom Jedinstvenog upravnog odjela.

Raspored termina za rad sa strankama ističe se na ulazu u sjedište općinske uprave te na web stranici Općine Orehovica.

**Članak 13.**

Podnošenje prigovora i pritužbi građana osigurava se postavljanjem sandučića za predstavke i pritužbe, neposrednim komuniciranjem s ovlaštenim predstavnicima Jedinstvenog upravnog odjela, putem e-maila.

**VIII. LAKE POVREDE SLUŽBENE DUŽNOSTI**

**Vrste povrede službene dužnosti**

**Članak 14.**

Službenik odgovara za počinjenu povredu službene dužnosti.

Lake povrede službene dužnosti su:

1. učestalo kašnjenje na posao ili raniji odlazak s posla,

2. napuštanje radnih prostorija tijekom radnog vremena bez odobrenja ili bez opravdanog razloga,

3. neuredno čuvanje spisa, podataka ili druge povjerene dokumentacije,

4. neopravdan izostanak s posla jedan dan,

5. neobavješćivanje nadređenog službenika o spriječenosti dolaska na rad u roku 24 sata bez opravdanog razloga,

6. nedolično ponašanje i nekorektan odnos prema drugim službenicima ili namještenicima,

7. nedolično ponašanje prema strankama,

8. odbijanje pružanja stručne pomoći drugim službenicima.

**IX. DRUGA PITANJA OD ZNAČAJA ZA RAD UPRAVNIH TIJELA**

**Radno vrijeme, odmori i dopusti**

**Članak 15.**

Puno radno vrijeme u Općinskoj upravi iznosi 40 sati tjedno.

Raspored radnog vremena i termine rada sa strankama te druga srodna pitanja određuje načelnik, nakon savjetovanja s pročelnikom Jedinstvenog upravnog odjela.

Vrijeme odmora iz stavka 1. ovog članka ubraja se u radno vrijeme.

Dnevno, puno radno vrijeme u pravilu ne može biti kraće od 8 niti duže od 12 sati.

Službenik i namještenik mora biti obaviješten o rasporedu rada ili promjeni rasporeda radnog vremena najmanje tjedan dana unaprijed, osim u slučaju hitnog prekovremenog rada.

**Članak 16.**

Između dva uzastopna radna dana službenik i namještenik ima pravo na odmor od najmanje 12 sati neprekidno.

Službenik i namještenik ima pravo na tjedni odmor u trajanju od 24 sata neprekidno. Dani tjednog odmora su u pravilu subota i nedjelja. Ako je prijeko potrebno da službenik i namještenik radi na dan tjednog odmora, osigurava mu se korištenje tjednog odmora tijekom sljedećeg tjedna ili naknadno prema Odluci pročelnika odnosno načelnika.

**Članak 17.**

Službenici i namještenici obavljaju poslove svog radnog mjesta u pravilu puno radno vrijeme.

**Članak 18.**

Rad duži od punog radnog vremena može se uvesti u slučajevima više sile ili drugih izvanrednih okolnosti, te u slučajevima kad se samo na taj način može izvršiti posao u određenom roku, najviše do deset sati tjedno.

Za prekovremeni rad potreban je pisani nalog načelnika.

**Članak 19.**

Radno vrijeme može se preraspodijeliti na način da tijekom jednog određenog razdoblja traje duže, a tijekom drugog razdoblja kraće od punog radnog vremena, uz uvjet da prosječno radno vrijeme tijekom kalendarske godine ne smije biti duže od punog radnog vremena, niti duže od 52 sata tjedno.

Pročelnik i načelnik može službeniku i namješteniku odrediti da povremeno svoje poslove obavlja izvan utvrđenog radnog vremena, u kojem slučaju službenik i namještenik za tako određeni fond sati koristi slobodne dane ili sate.

Preraspodijeljeno radno vrijeme ne smatra se prekovremenim radom.

**Članak 20.**

Rad između 22.00 sata i 06.00 sati idućeg dana smatra se noćnim radom.

**Članak 21.**

U Jedinstvenom upravnom odjelu vodi se evidencija o prisutnosti na radu.

# Godišnji odmor

**Članak 22.**

Službenik i namještenik ima pravo na plaćeni godišnji odmor svake kalendarske godine sukladno odredbama ovog Pravilnika.

Službenik i namještenik koji se prvi puta zaposlio ili koji ima prekid rada između dva radna odnosa dulji od osam dana, stječe pravo na godišnji odmor nakon šest mjeseci neprekidnog rada.

Subote, nedjelje, blagdani i neradni dani određeni zakonskim odredbama i ovim Pravilnikom i razdoblje privremene nesposobnosti za rad koju je utvrdio ovlašteni liječnik, vojne vježbe ili drugog zakonom određenog opravdanog razloga, ne uračunava se u trajanje godišnjeg odmora.

Za vrijeme korištenja godišnjeg odmora službeniku i namješteniku se isplaćuje naknada plaće u visini kao da je radio u redovnom radnom vremenu.

Ništetan je sporazum o odricanju prava na godišnji odmor, odnosno o isplati naknade umjesto korištenja godišnjeg odmora.

**Članak 23.**

Vrijeme korištenja godišnjeg odmora utvrđuje se Planom korištenja godišnjeg odmora.

Plan korištenja godišnjeg odmora donosi načelnik ili osoba koju on ovlasti, a nakon prethodno pribavljenog mišljenja pročelnika Jedinstvenog upravnog odjela, vodeći računa i o pisanoj želji svakog pojedinog službenika i namještenika.

Plan korištenja godišnjeg odmora iz stavka 2. ovog članka, donosi se na početku kalendarske godine, a najkasnije do kraja travnja.

Plan korištenja godišnjeg odmora sadrži:

- ime i prezime službenika i namještenika,

- službeničko i namješteničko mjesto,

- ukupno trajanje godišnjeg odmora,

- vrijeme korištenja godišnjeg odmora.

Službenika i namještenika se mora najkasnije 15 dana prije korištenja godišnjeg odmora obavijestiti o rasporedu i trajanju godišnjeg odmora.

Rješenje o korištenju odmora i dopusta donosi načelnik za pročelnika, a za ostale službenike i namještenike pročelnik.

U slučaju prijeke potrebe načelnik ili pročelnik mogu odrediti prekid ili odgodu korištenja godišnjeg odmora radi izvršenja važnih i neodgodivih poslova i zadataka.

U slučaju iz prethodnog stavka službeniku i namješteniku se nadoknađuju troškovi odgode ili prekida korištenja odmora, što se dokazuje odgovarajućom dokumentacijom, a tim se troškovima smatraju putni troškovi. Putnim troškovima iz prethodnog stavka smatraju se stvarni troškovi prijevoza koji je službenik koristio u polasku i povratku iz mjesta zaposlenja do mjesta u kojem je koristio godišnji odmor u trenutku prekida.

Protiv rješenja o korištenju godišnjeg odmora, kojeg donosi pročelnik, službenik ili namještenik može izjaviti žalbu općinskom načelniku, a protiv rješenja kojeg donosi općinski načelnik žalba nije dopuštena, ali se može pokrenuti upravni spor.

**Članak 24.**

Za svaku kalendarsku godinu službenik i namještenik ima pravo na plaćeni godišnji odmor u trajanju od najmanje 4 tjedna, što znači 20 dana, jer se subota ne uračunava u godišnji odmor.

Najkraćem trajanju godišnjeg odmora određenom prethodnim stavkom ovog članka pribrajaju se dani godišnjeg odmora prema osnovama utvrđenim ovim Pravilnikom, s time da ukupni godišnji odmor ne može trajati više od 30 radnih dana u godini.

**Članak 25.**

Utvrđuju se osnove za stjecanje prava na pojedinačne dane godišnjeg odmora:

**1. s obzirom na složenost poslova**

- radna mjesta I. i II. kategorije 3 dana

- radna mjesta III. kategorije, potkategorija referent 2 dana

- radna mjesta IV. kategorije 1 dana

**2. s osnove ukupnog radnog staža**

- od 1 do 5 godina radnog staža 1 dana

- od 5 do 10 godina radnog staža 2 dana

- od 10 do 15 godina radnog staža 3 dana

- od 15 do 20 godina radnog staža 4 dana

- od 20 do 25 godina radnog staža 5 dana

- od 25 do 30 godina radnog staža 6 dana

- preko 30 godina radnog staža 7 dana

**3. s osnove socijalnih uvjeta**

- roditelju, posvojitelju ili skrbniku s jednim malodobnim djetetom 2 dana

- roditelju, posvojitelju ili skrbniku za svako daljnje malodobno dijete još 1 dan

- samohranom roditelju 2 dana

- roditelju, posvojitelju ili skrbniku hendikepiranog malodobnog djeteta bez obzira na ostalu djecu 3 dana

- invalidu 3 dana

**Članak 26.**

Službenik i namještenik ima pravo na jednu dvanaestinu godišnjeg odmora utvrđenog prema osnovama iz ovog Pravilnika, za svaki navršeni mjesec dana u slučaju:

- ako u kalendarskoj godini u kojoj je zasnovao službu zbog neispunjenja šestomjesečnog roka nije stekao pravo na godišnji odmor,

- ako služba prestaje prije završetka šestomjesečnog roka.

- ako služba prestaje prije 1. srpnja pri izračunavanju trajanja godišnjeg odmora iz ovog članka, najmanje polovica dana godišnjeg odmora zaokružuje se na cijeli dan.

**Članak 27.**

Pravo na godišnji odmor nema službenik i namještenik koji se prima u službu od drugog poslodavca jer je po Zakonu o radu u cijelosti trebao iskoristiti godišnji odmor kod tog poslodavca ili mu je poslodavac u cijelosti trebao isplatiti naknadu umjesto korištenja godišnjeg odmora.

Prilikom prestanka službe, godišnji odmor se mora iskoristiti u cijelosti.

**Članak 28.**

Službenik i namještenik može koristiti godišnji odmor u dva dijela, a u tom slučaju prvi dio godišnjeg odmora od najmanje 2 tjedna (10 dana), mora koristiti neprekidno tijekom kalendarske godine za koju ostvaruje pravo, pod uvjetom da je ostvario pravo na godišnji odmor u trajanju dužem od 2 tjedna. Drugi neiskorišteni dio godišnjeg odmora mora koristiti najkasnije do 30. lipnja iduće godine.

Godišnji odmor koji je prekinut ili nije korišten u kalendarskoj godini u kojoj je stečen, zbog bolesti, korištenja prava na rodiljni, rodiljski i posvojiteljski dopust odnosno drugog opravdanog razloga, službenik i namještenik ima pravo koristiti do 30. lipnja iduće godine.

Službenik i namještenik može dva puta po jedan dan godišnjeg odmora koristiti kad to želi, uz obvezu da o tome najmanje 3 dana prije o tome obavijesti pročelnika, a pročelnik načelnika.

#### Plaćeni dopust

**Članak 29.**

Tijekom kalendarske godine službenik ima pravo na plaćeni dopust do ukupno najviše deset dana za važne osobne potrebe.

Službenici, odnosno namještenici imaju pravo na plaćeni dopust u slučaju:

- sklapanje braka 5 radna dana

- poroda supruge 3 radna dana

- smrti člana uže obitelji (suprug, dijete) 5 radnih dana

* smrt člana šire obitelji (roditelj, brat, sestra,

djed, baka, unuk, roditelji bračnog druga) 2 radna dana

- selidbe u istom mjestu stanovanja 1 radni dan

- selidbe u drugo mjesto stanovanja 2 radna dana

- teške bolesti člana uže obitelji 3 radna dana

- elementarne nepogode

koja mu je teže oštetila imovinu 3 radna dana

- sudjelovanje na seminarima 2 radna dana

- polaganje državnog stručnog ispita

(prvi put) 7 radna dana

Dobrovoljni davatelji krvi imaju pravo na jedan slobodni dan za svako davanje krvi, a ostvaruju ga u tijeku kalendarske godine, sukladno radnim obvezama.

Službenik i namještenik ima pravo na plaćeni dopust za svaki smrtni slučaj naveden u stavku 2. ovoga članka, neovisno o broju dana plaćenog dopusta koje je tijekom iste godine iskoristio po drugim osnovama.

Ako načelnik uputi službenika i namještenika na školovanje ili usavršavanje, službenik ima pravo na plaćeni dopust sukladno posebno zaključenom sporazumu.

#### Neplaćeni dopust

**Članak 30.**

Službeniku i namješteniku se može odobriti neplaćeni dopust zbog školovanja, usavršavanja ili drugih osobnih interesa, za koje vrijeme miruju prava i obveze iz službe ili u vezi sa službom, ako zakonskim propisima nije drugačije određeno.

#### X. PLAĆE, NAKNADE I OSTALA MATERIJALNA PRAVA

**Članak 31.**

Za obavljeni rad službeniku i namješteniku pripada plaća, a za vrijeme opravdane odsutnosti s rada pripada mu naknada plaće.

Za jednaki rad i rad jednake vrijednosti isplaćuje se jednaka plaća, ženi i muškarcu.

Službenik i namještenik ima pravo i na druga primanja i naknade utvrđene zakonskim propisima, kolektivnim ugovorom i ovim Pravilnikom.

**Plaće**

**Članak 32.**

Plaća i naknade isplaćuju se unatrag, jedanput mjesečno, najkasnije do 15-tog u sljedećem mjesecu.

Podatke o plaćama mogu državnim tijelima ili trećim osobama koje za to imaju po zakonu utemeljen razlog, priopćavati načelnik i pročelnik JUO.

**Članak 33.**

Plaću službenika i namještenika čini umnožak koeficijenta složenosti poslova radnog mjesta na koje su raspoređeni i osnovice za obračun plaće, uvećan za 0.5% za svaku navršenu godinu radnog staža, ukupno najviše za 20%.

Osnovicu za obračun plaće propisuje odlukom općinski načelnik.

Koeficijent za obračun plaće službenika i namještenika u JUO propisuje Općinsko vijeće posebnom odlukom.

Plaća utvrđena ovim Pravilnikom pripada službeniku i namješteniku za puno radno vrijeme i redoviti učinak, odnosno za broj sati koje ostvari neposrednim radom.

**Članak 34.**

Za vrijeme trajanja vježbeničkog staža vježbenik ima pravo na 85% plaće poslova najniže složenosti njegove vrste.

**Članak 35.**

Službenici i namještenici ostvaruju pravo na poseban dodatak:

1. za sate noćnog rada 40%

2. za sate rada subotom 25%

3. za sate rada nedjeljom 35%

4. za sate rada na dane državnog blagdana

i zakonom određenih neradnih dana 50%

5. za sate prekovremenog rada 50%

Umjesto povećanja plaće po osnovi iz prethodnog stavka mogu se koristiti slobodni dani sukladno odredbama ovog Pravilnika.

**Članak 36.**

Za ostvarene natprosječne rezultate službenici i namještenici mogu svake godine ostvariti [dodatak na](http://dodatak.na) uspješnost u radu, koji može iznositi najviše tri bruto plaće službenika i namještenika i ne može se ostvarivati kao stalni dodatak uz plaću.

Načelnik pravilnikom utvrđuje kriterije natprosječnih rezultata i način isplate dodatka, a sredstva za tu namjenu osiguravaju se u proračunu.

**Naknade**

**Članak 37.**

Službeniku i namješteniku pripada naknada plaće kada je zbog opravdanih razloga predviđenim zakonskim odredbama, ovim Pravilnikom i drugim propisom bio spriječen raditi.

Službenik i namještenika ima pravo na naknadu plaće u visini plaće tijekom godišnjeg odmora, plaćenog dopusta, državnih blagdana i neradnih dana utvrđenih zakonskim odredbama, školovanja i stručnog osposobljavanja na koje je upućen odlukom načelnika.

**Članak 38.**

Ako je službenik i namještenik odsutan iz službe zbog bolovanja do 42 dana ima pravo na naknadu plaće najmanje u visini 85% od njegove osnovne plaće ostvarene u mjesecu neposredno prije nego je započeo s bolovanjem.

Naknada od 100% iznosu osnovne plaće pripada službeniku i namješteniku, kada je na bolovanju zbog profesionalne bolesti ili ozljede na radu.

Naknada plaće za vrijeme privremene spriječenosti za rad određuje se od osnovice utvrđene propisima o zdravstvenom osiguranju.

# Ostale isplate

**Članak 39.**

Službeniku i namješteniku u pravilu pripada regres za korištenje godišnjeg odmora i naknada za božićnicu do ukupno maksimalnog neoporezivog iznosa propisanom čl. 13 st. 2 t. 11 Pravilnika o porezu na dohodak.

**Članak 40.**

Službenik i namještenik kojemu prestaje služba radi odlaska u mirovinu, ima pravo na otpremninu u iznosu u visini neoporezivog iznosa propisanog čl. 13 st. 2 t. 20 Pravilnika o porezu na dohodak.

**Članak 41.**

U slučaju smrti službenika i namještenika, dijete ili suprug odnosno supruga ili roditelji umrlog imaju, u pravilu, pravo na pomoć u visini do neoporezivog iznosa propisanog čl. 13 st. 2 t. 7 Pravilnika o porezu na dohodak.

Službenik i namještenik također ima pravo na potporu:

* u slučaju smrti člana uže obitelji (bračnog druga, roditelja, roditelja bračnog druga, djece i drugih predaka i potomaka u izravnoj liniji) u visini do neoporezivog iznosa propisanog čl. 13 st. 2 t. 8 Pravilnika o porezu na dohodak,
* u slučaju invalidnosti radnika (godišnje) u visini do neoporezivog iznosa propisanog čl. 13 st. 2 t. 6 Pravilnika o porezu na dohodak,
* u slučaju bolovanja dužeg od 90 dana (godišnje) u visini do neoporezivog iznosa propisanog čl. 13 st. 2 t. 9 Pravilnika o porezu na dohodak,
* za novorođeno dijete u visini do neoporezivog iznosa propisanog čl. 13 st. 2 t. 22 Pravilnika o porezu na dohodak.

**Dnevnice i troškovi službenih putovanja**

**Članak 42.**

Za službena putovanja Općine Orehovica dužnosniku i službeniku, odnosno namješteniku pripada naknada prijevoznih troškova, dnevnica u najvišem iznosu na koji se prema propisima ne plaća porez i naknada punog iznosa hotelskog računa.

Pod službenim putovanjem razumijeva se putovanje u zemlji i inozemstvu, a dnevnica se isplaćuje za putovanje iz mjesta rada ili iz mjesta prebivališta službenika koji se upućuje na službeno putovanje na drugo mjesto (osim u mjesto u kojem ili prebivalište ili boravište), a udaljenosti najmanje 30 kilometara radi obavljanja, u nalogu za službeno putovanje, određenih poslova njegova radnog mjesta, a u svezi s djelatnosti Općine Strahoninec.

Nalog za službeno putovanje daje načelnik ili pročelnik.

Na osnovi valjanog putnog naloga, podnosi se obračun troškova službenog putovanja i prilaže valjana dokumentacija.

Visina pune dnevnice obračunava se za vrijeme provedeno na službenom putovanju od 12 do 24 sata, a pola dnevnice za vrijeme od 8 do 12 sati.

Obračun se mora podnijeti u roku od 5 dana od dana završetka službenog putovanja. Uz obračun se podnosi i izvješće o službenom putovanju.

Za prijevoz tijekom službenog puta može se koristiti prijevozno sredstvo navedeno u putnom nalogu.

Troškovi prijevoza nadoknađuju se samo na temelju odgovarajuće dokumentacije (cestarina, mostarina, prolaz kroz tunel, tramvaj, parkiranje i sl.).

Za službeno putovanje može se odobriti i korištenje vlastitog osobnog vozila, u najvišem iznosu po km za koji se prema propisima ne plaća porez.

Odobrenje daje načelnik ili pročelnik.

#### Naknada troškova za prijevoz

**Članak 43.**

Službenik i namještenik ima pravo na naknadu troškova prijevoza na posao i s posla za udaljenost veću od dva kilometra u visini troškova prijevoza sredstvima javnog i mjesnog linijskog prijevoza.

#### Nagrade učenicima

**Članak 44.**

Učenicima i studentima na stručnoj praksi, koji su marljivo i uspješno ispunili dužnost kroz ukupno trajanje stručne prakse, može se isplatiti naknada najviše do visine neoporezivog iznosa u skladu sa važećim poreznim propisima.

Odluku o visini iznosa donosi načelnik.

#### Jubilarne nagrade

**Članak 45.**

Službeniku i namješteniku će se isplatiti jubilarna nagrada za radni staž u

JLS - Općini Orehovica po navršenih:

5 godina staža 1.000,00 kn

10 godina staža 1.500,00 kn

15 godina staža 2.000,00 kn

20 godina staža 2.500,00 kn

25 godina staža 3.000,00 kn

30 godina staža 3.500,00 kn

35 godina staža 4.000,00 kn

40 godina staža 5.000,00 kn.

#### Osiguranje od nezgode

**Članak 46.**

Službenici i namještenici su kolektivno osigurani od posljedica nesretnog slučaja za vrijeme obavljanja službe, kao i u slobodnom vremenu tijekom 24 sata, sukladno zakonskim odredbama.

**XI. PRIJELAZNE I ZAVRŠNE ODREDBE**

**Članak 47.**

Službenici i namještenici zatečeni u službi, u upravnim tijelima na dan stupanja na snagu ovog Pravilnika, biti će raspoređeni na radna mjesta u skladu s ovim Pravilnikom, u rokovima i na način propisanima zakonom.

Službenicima i namještenicima će rješenjem o rasporedu biti utvrđene obveze sadržane u rješenjima o rasporedu važećima na dan stupanja na snagu ovog Pravilnika.

**Članak 48.**

Danom stupanja na snagu ovog Pravilnika prestaje vrijediti: Pravilnik o unutarnjem redu Jedinstvenog upravnog odjela Općine Orehovica(„Službeni glasnik Međimurske županije“ broj 19/10, 22/11)

**Članak 49.**

Ovaj Pravilnik stupa na snagu danom donošenja, a objavit će se u službenom glasniku Međimurske županije.

KLASA: 022-05/17-01/43

URBROJ: 2109/22-10-17-1

Orehovica, 27.11.2017.

**Općinski načelnik Općine Orehovica**

Franjo Bukal